Stjórnin

Istorija

Grupę 1988 m. balandžio mėn. įkūrė Gretaro Orvarsono (isl. Grétar Örvarsson) ir Oldu Bjork Olafsdotir (isl. Öldu Björk Ólafsdóttur). Pradinėje sudėtyje buvo Eidas Arnarsonas (isl. Eið Arnarsson), Einaras Bragasonas (isl. Einar Bragasson, saksofonas), Hilmaras Jensonas (isl. Hilmar Jensson, gitara) ir Matjasas Hemstokas (isl. Matthías Hemstock, būgnai). Debiutinis singlas „I’m getting ready for love“, nors dažnai grojamas vietinių radijo stočių, populiariumo nesulaukė. Veiklos pradžioje grupė koncertavo tik laisvalaikio įstaigose (viešbučiuose, restoranuose), ten jie atlikdavo populiarių dainų koverius. Tuo metu, grupę paliko Oldu Bjork Olafsdotir, jos vietą užėmė atlikėja Sigridur Beiteindotir (isl. Sigriður Beinteìnsdottir, geriau žinoma sceniniu vardu Sigga). 1989 metų vasarą grupę taip pat paliko M. Hemstokas ir H. Jensonas. Vietoj jų naujaisiais nariais tapo Torsteinas Gunarsonas (isl. Þorsteinn Gunnarsson) ir Jonas Elvaras Hasteinsonas (isl. Jón Elvar Hafsteinsson).
1990 m. grupė su daina „Eitt lag enn“ dalyvavo Islandijos nacionalinėje atrankoje į „Euroviziją“. Muzikantų nuostabai, komisija beveik vienbalsiai pasirinko „Stjórnin“, taip pelnydami teisę atstovauti Islandijai 1990 m. „Eurovizijos“ dainų konkurse, kuris vyko Zagrebe.
„Eurovizijoje“ grupė pasirodė su atrankoje nugalėjusia daina „Eitt lag enn“. Jų pasirodymas sulaukė didelio palaikymo – pelnę 124 taškus, dalyviai užėmė ketvirtą vietą. Iki 1999 m. tai buvo sėkmingiausias Islandijos atstovų pasirodymas šiame konkurse. Tų pačių metų gruodžio mėn. grupė išleido debiutinį albumą „Eitt lag enn“. Nors pirmasis jų diskas buvo išleistas nedideliu tiražu (10 tūkst. egzempliorių), per trumpą laiką „Stjórnin“ pelnė pripažinimą kaip viena geriausių pop grupių Islandijoje, o vietinis žurnalas vokalistę Sigridur Beiteindotir išrinko geriausia metų moterimi.
1991 m. vasario mėn. išleido antrąjį albumą „Tvö líf“. Grupė surengė naujojo albumo pristatymo turą, surinkęs didelę auditoriją klausytojų.
Po sėkmingo pasirodymo 1990-ųjų „Eurovizijoje“, 1992 metais nariai Sigridur Beiteindotir ir Grétar Örvarsson sukūrė specialų projektą 1992 m. „Eurovizijos“ dainų konkursui. Prie jo prisijungė Sigridur pusseserė Sigrun Eva Armannsdotir (isl. Sigrún Eva Ármannsdóttir) ir Fridrikas Karlsonas (isl. Friðrik Karlsson). Laikiną projektą nuspręsta pavadinti Heart 2 Heart vardu. Sėkmingai įveikę šalies atranką, netrukus turėjo galimybę dalyvauti „Eurovizijos“ dainų konkurse Malmėje (Švedija). Dalyviai, konkurse atlikę dainą „Nei eða já“, nesugebėjo pagerinti tuometinio „Stjórnin“ rezultato ir liko septinti. 1992 m. vasarą pasirodė trečiasis grupės albumas „Stjórnin“.
1993 m. grupė išleido ketvirtąjį studijinį albumą „Rigg“, iš kurių populiariausiomis tapo „Allt eða ekkert“, „Ekki segja aldrei“ ir „Þessi augu“. 1994 m. „Eurovizijos“ dainų konkurse, kaip solistė, dalyvavo narė Sigridur Beiteindotir. Su kūriniu „Nætur“ jai pasisekė kiek prasčiau – atlikėja liko 12-oje vietoje. Į konkursą Sigga grįžo 2006 metais Silvijos Night (tikr. Ágústa Eva Erlendsdóttir) pritariančios vokalistės vaidmenyje.
1995 m. išleistas dainų rinkinys „Stjórnarlögin 1989–1995“, jame sudėtos geriausios grupės dainos. Kitų metų pavasarį išėjo penktasis „Stjórnin“ albumas „Sumar nætur“. 1997-ųjų rudenį atsinaujino grupės sudėtis. Naujaisiais nariais tapo klavišininkas Davidas Toras Jonsonas (isl. Davíð Þór Jónsson) ir būgnininkas Sigfusas Ornas Otarsonas (isl. Sigfús Örn Óttarsson).
Paskutinis, šeštasis albumas „Stjórnin @ 2000“, buvo išleistas 1999 metais ir tapo labai populiarus tarp grupės gerbėjų. Albumo įrašyme dalyvavo garsaus islandų dainininkas Borgvinas Hadldorsonas.